Farg‘onada Ikkinchi jahon urushi qahramoni Mamadali Topvoldiyev haqida hikoya qiluvchi “Osiyo arsloni” filmini suratga olish ishlari boshlandi

Farg‘onada o‘zbek va belarus kinoijodkorlari tomonidan “Osiyo arsloni” filmini suratga olish ishlari boshlandi. Bu haqda “Daryo” muxbiri Azizbek Abduvaliyev xabar bermoqda.

O‘zbekiston Kinematografiya agentligi va Belarus Madaniyat vazirligi buyurtmasi asosida “O‘zbekfilm” va “Belarusfilm” hamkorligida olinayotgan film Farg‘ona farzandi, Sovet Ittifoqi qahramoni Mamadali Topvoldiyev haqida hikoya qiladi.
Belarusda uni “Kazbek” deb atashgan. Ushbu loyihani amalga oshirish bo‘yicha kelishuvga 2021-yil kuzida Minskda o‘tkazilgan “Listopad” kinofestivalida erishilgandi.
“Mamadali Topvoldiyev nafaqat o‘zbek, balki belarus xalqining ham qahramoni hisoblanadi. Ushbu film do‘stlik, hayot uchun kurash, o‘zgalar hayotini saqlash va fidoyilik haqida”, — deydi “Belarusfilm” bosh direktori Vladimir Karachevskiy.

 Kadr: “Osiyo arsloni”
O‘zbek va belarus kinematografi tomonidan teng ulushlarda moliyalashtirilayotgan filmni “Men terrorchi emasman” filmi rejissori Muhammadali Iskandarov boshchiligidagi ijodiy guruh tasvirga olmoqda. Bosh rolni aktyor Ulug‘bek Qodirov ijro etmoqda.
“Topvoldiyev obrazini gavdalantirish uchun 25 kilogrammdan ko‘proq vazn tashlashimga to‘g‘ri keldi. U kishi haqida ma’lumotlarni eshitganim sari bu insonga nisbatan hayratim va hurmatim oshib bormoqda. Bu film haqiqiy tarixiy asar bo‘ladi”, — deydi Ulug‘bek Qodirov.

O‘zbek va belorus kinoijodkorlari Farg‘ona viloyatining Rishton tumanida Mamadali Topvoldiyev memorial muzeyini foydalanishga topshirish tadbirida ham ishtirok etdi.

Muzeyda qahramonning orden-medallari, faxriy yorliqlar, ro‘zg‘or buyumlari, yozishmalari, shaxsiy kiyimlari, qurollar, urush haqidagi adabiyotlar jamlangan.